Uned 201: Cyflogaeth a chyflogadwyedd yn y sector peirianneg gwasanaethau adeiladu

# Taflen waith 12: Datrys problemau mewn ffordd sy’n seiliedig ar atebion a chwmpas cyfrifoldeb (tiwtor)

**Tasg 1:** Darllenwch y senario ganlynol ac ateb y cwestiynau sy’n ei dilyn.

Rydych chi’n drydanwr sy’n gweithio ar brosiect adeiladu newydd mewn ysgol. Chi sy’n gyfrifol am osod systemau goleuadau argyfwng yn yr adeilad. Rydych yn defnyddio math penodol o gebl yr ydych wedi’i ddefnyddio o’r blaen, ond nid ydych yn siŵr a yw’n bodloni’r rheoliadau adeiladu lleol. Cafodd y cebl ei ddarparu gan y cleient ac nid yw rheolwr y prosiect wedi rhoi unrhyw fanylebau na chanllawiau i chi ynghylch y cebl.

1. Pa gamau fyddech chi’n eu cymryd i ganfod a yw’r cebl rydych chi’n ei ddefnyddio yn cydymffurfio â rheoliadau adeiladu lleol?

Ateb:

* Edrychwch ar y deunydd pecynnu neu’r labeli ar y cebl i weld a yw’n bodloni unrhyw safonau lleol neu genedlaethol.
* Edrychwch ar wefan gwneuthurwr y cebl i weld a oes unrhyw wybodaeth am gydymffurfedd y deunydd â rheoliadau adeiladu lleol.
* Holwch awdurdodau adeiladu lleol i weld a yw’r cebl yn bodloni eu gofynion.
* Dylech ymgynghori â’ch goruchwyliwr neu reolwr y prosiect i weld a oes ganddynt unrhyw fanylebau neu ganllawiau ar gyfer y cebl a defnyddio canllawiau’r diwydiant fel Canllaw IET ar y Safle i wirio’r rheoliadau a’r canllawiau cyfredol.

1. Beth yw canlyniadau defnyddio cebl sydd ddim yn cydymffurfio?

Enghreifftiau o atebion:

* dirwyon a chosbau gan awdurdodau rheoleiddio
* mwy o risg o fethiant o dan amodau tân, neu beryglon diogelwch eraill
* oedi yn amserlen y prosiect os oes angen newid y cebl neu ei wella er mwyn iddo gydymffurfio.

1. Pam mae’n bwysig cynnwys eich goruchwyliwr yn y sefyllfa hon?

Ateb: Oherwydd ei fod yn gyfrifol am sicrhau bod y prosiect yn cydymffurfio â’r holl reoliadau a manylebau adeiladu lleol. Efallai y bydd gan eich goruchwyliwr ragor o wybodaeth am y cebl neu efallai y bydd yn gallu ymgynghori ag arbenigwyr eraill i benderfynu a yw’n cydymffurfio. Yn ogystal, mae cynnwys eich goruchwyliwr yn dangos eich bod yn cymryd cyfrifoldeb ac yn gofyn am arweiniad pan fyddwch yn ansicr ynghylch sefyllfa.

1. Sut byddech chi’n dweud wrth eich goruchwyliwr am eich pryderon?

Ateb: Drwy drefnu cyfarfod neu ofyn am funud i gael sgwrs breifat. Gallech egluro eich pryderon a darparu unrhyw wybodaeth neu dystiolaeth rydych chi wedi’i chasglu am y cebl. Gallech hefyd ofyn am gyngor ar sut i fwrw ymlaen ac a oes gan y goruchwyliwr unrhyw wybodaeth neu fanylebau ychwanegol a allai helpu.

1. Beth allech chi ei wneud i atal sefyllfa debyg yn y dyfodol?

Ateb:

* Cyfathrebu â'ch goruchwyliwr neu reolwr y prosiect am unrhyw bryderon neu gwestiynau sydd gennych ynghylch deunyddiau neu fanylebau.
* Ymchwilio i unrhyw ddeunyddiau neu offer a gwneud yn siŵr eu bod yn cydymffurfio cyn eu defnyddio.
* Cymryd rhan mewn sesiynau hyfforddiant a DPP i gael y wybodaeth ddiweddaraf am reoliadau adeiladu lleol a chanllawiau diogelwch.
* Cadw cofnodion o unrhyw ardystiadau neu ddogfennau cydymffurfio ar gyfer deunyddiau ac offer sy’n cael eu defnyddio mewn prosiect.

**Tasg 2:** Fel crefftwr hunangyflogedig yn y DU, mae sgiliau datrys problemau effeithiol yn hanfodol ar gyfer eich llwyddiant. Yn y lle gwag, rhowch y camau isod yn y drefn gywir.

Cam 1

*Diffinio’r broblem*

Cam 2

*Casglu gwybodaeth*

Cam 3

*Creu atebion*

Cam 4

*Gwerthuso’r atebion*

Cam 5

*Rhoi’r ateb ar waith*

Cam 6

*Gwerthuso’r canlyniad*

**Tasg 3:** Yn y lle gwag, atebwch y cwestiynau canlynol sy’n ymwneud â chwmpas cyfrifoldeb yn y diwydiant adeiladu.

1. Beth yw cwmpas cyfrifoldeb crefftwr yn y diwydiant?

Ateb: Sicrhau y cydymffurfir â rheoliadau iechyd a diogelwch, gan ddilyn codau a safonau adeiladu, a sicrhau gwaith o safon.

1. Pam ei bod yn bwysig bod gan grefftwr ddealltwriaeth dda o’i gyfrifoldebau?

Ateb: Mae’n ei alluogi i wneud penderfyniadau ar sail gwybodaeth wrth ddatrys problemau, a all helpu i sicrhau cydymffurfedd â rheoliadau, gwella diogelwch a chyflawni gwaith o safon.

1. Sut gall crefftwr sicrhau ei fod yn cyflawni ei gyfrifoldebau?

Ateb: Drwy ddiweddaru ei wybodaeth am godau a rheoliadau adeiladu yn rheolaidd, gofyn am eglurhad gan ei oruchwyliwr pan fo angen, a dilyn gweithdrefnau a phrotocolau sydd wedi’u sefydlu.

1. Beth yw rhai canlyniadau posibl os bydd crefftwr yn methu â chyflawni ei gyfrifoldebau?

Ateb: Anaf neu niwed iddo’i hun, niwed i eiddo, atebolrwydd cyfreithiol a niwed i enw da eu hunain neu i’w cyflogwr.

1. Sut gall cyflogwyr gefnogi eu crefftwyr i gyflawni eu cyfrifoldebau?

Ateb: Drwy ddarparu hyfforddiant ac adnoddau digonol, sefydlu gweithdrefnau a phrotocolau clir, a meithrin diwylliant o ddiogelwch a chydymffurfio yn y gweithle.

1. Beth yw rhai sefyllfaoedd lle gallai fod angen cynnwys goruchwyliwr er mwyn datrys problemau fel crefftwr yn y diwydiant?

Ateb: Problemau cymhleth, materion diogelwch, diffyg adnoddau, cydymffurfiaeth reoleiddiol, gwaith gwael, materion materol gan gynnwys difrod neu ddeunyddiau anghywir a’r cleient yn newid y dyluniad neu geisiadau cleientiaid.

1. Sut gall crefftwyr benderfynu pryd mae’n briodol trosglwyddo’r cyfrifoldeb dros ddatrys problemau i oruchwyliwr?

Ateb: Gall crefftwyr ddefnyddio eu crebwyll i benderfynu pryd i gynnwys goruchwyliwr drwy ystyried ffactorau fel cymhlethdod y broblem, lefel y risg dan sylw a’r adnoddau sydd ar gael i fynd i’r afael â’r broblem.

1. Pam ei bod yn bwysig cynnwys goruchwyliwr wrth ddatrys problemau mewn achosion lle mae’r broblem yn peri risg i ddiogelwch neu iechyd?

Ateb: Oherwydd bod y goruchwyliwr yn gallu asesu’r sefyllfa a chymryd camau priodol i sicrhau diogelwch pawb.

1. Sut gall cyfathrebu effeithiol â goruchwylwyr helpu i ddatrys problemau fel crefftwr?

Ateb: Mae’n sicrhau bod pawb sy’n gysylltiedig yn ymwybodol o’r sefyllfa ac yn gallu gweithio gyda’i gilydd i ddod o hyd i ateb. Mae hefyd yn helpu i sicrhau bod gan y crefftwr y gefnogaeth a’r adnoddau angenrheidiol i fynd i’r afael â’r broblem yn effeithiol.